Dipuso tsa Bakatoliki mmogo le tsa Baporotesetanta di ne di rotloetsa go batliwa ga baloi, mme mo mafelong mangwe babusi ba Baporotesetanta ba ne ba le setlhogo thata go feta ba Bakatoliki. Le fa go ntse jalo, fa nako e ntse e ya, batho ba ne ba simolola go akanyetsa dilo kwa teng. Ka sekai, ka 1631, Friedrich Spee, moruti wa Mo-Jesuit yo o neng a isitse ‘batho ba le bantsi ba go neng go atlhotswe gore ke baloi’ gore ba ye go jewa ka molelo ba tshela, o ne a kwala gore kafa ene a boneng ka teng, ga go ope wa bone yo o neng a le molato. Mme o ne a tlhagisa ka go re fa letsholo la go batla baloi le ne le ka tswelela, naga e ne e tla sala e se na batho! Fa go ntse go ya, dingaka di ne tsa simolola go lemoga gore dilo tse di jaaka go idibala di amana le botsogo e seng go laolwa ke madimona. Mo lekgolong la bo17 la dingwaga, palo ya ditsheko e ne ya fokotsega ka bonako mme kwa bokhutlong jwa lone di ne di batla di fedile.